
[image: image1.png]



Parlamentul  României

Camera  Deputaţilor

	Comisia juridică, de disciplină şi imunităţi

Nr. 31/501
	
	Comisia pentru tehnologia informaţiei şi comunicaţiilor 

Nr. 36/136


PL-x  nr. 260/ 2009
     
Bucureşti, 11.06.2009

RAPORT COMUN
asupra propunerii legislative pentru modificarea Legii nr.298/2008 privind reţinerea datelor generate sau prelucrate de furnizorii de servicii de comunicaţii electronice destinate publicului sau de reţele publice de comunicaţii, precum şi pentru modificarea Legii nr.506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice


În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru tehnologia informaţiei şi comunicaţiilor au fost sesizate, spre dezbatere, în fond, cu propunerea legislativă pentru modificarea Legii nr.298/2008 privind reţinerea datelor generate sau prelucrate de furnizorii de servicii de comunicaţii electronice destinate publicului sau de reţele publice de comunicaţii, precum şi pentru modificarea Legii nr.506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice, trimis celor două comisii cu adresa nr. Pl-x 260  din  6 mai 2009, înregistrată cu nr. 31/501 din 7 mai 2009, respectiv 36/51 din  6 mai 2009.



Potrivit prevederilor art.75 din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.


Senatul, în calitate de primă Cameră sesizată, a respins această iniţiativă legislativă în şedinţa din 4 mai 2009.



Consiliul Legislativ a avizat favorabil iniţiativa legislativă cu unele observaţii şi propuneri, conform avizului nr.128 din 4 martie 2009.


Guvernul, prin punctul de vedere transmis cu adresa nr.607 din 17 martie 2009, nu susţine adoptarea acestei propuneri legislative în forma prezentată, deoarece norma generală de la alin. (1) a art. 16 se referă la competenţa teritorială sau materială a procurorului şi nu poate fi interpretată în sensul solicitării acestor date înainte de începerea urmăririi penale, iar termenele de 48 de ore au fost adoptate în vederea asigurării unităţii de reglementare cu prevederile Codului de procedură penală în materia interceptărilor (art. 911-916).



Comisia pentru drepturile omului, culte şi problemele minorităţilor naţionale a transmis un aviz negativ la această iniţiativă legislativă, cu adresa nr. 25/410 din 26 mai 2009.



Propunerea legislativă, iniţiată de domnul senator Dan Voiculescu (PSD+PC), are ca obiect de reglementare modificarea alineatului 2 al articolului 16 din Legea nr.298/2008 privind reţinerea datelor generate sau prelucrate de furnizorii de servicii de comunicaţii electronice destinate publicului sau de reţele publice de comunicaţii, prin eliminarea din cuprinsul articolului a expresiei „sau căruia i-ar reveni această competenţă” precum şi reducerea termenului în care procurorul prezintă instanţei de judecată motivele care au stat la baza emiterii autorizării şi a termenului în care instanţa de judecată se pronunţă cu privire la legalitatea şi temeinicia ordonanţei prin care s-a autorizat solicitarea transmiterii de date reţinute de operatori, de la 48 de ore la 24 de ore.
  

În conformitate cu prevederile art.61 şi 63 din Regulamentul Camerei Deputaţilor, republicat, cu modificările ulterioare, membrii celor două Comisii au examinat iniţiativa susmenţionată în şedinţele separate din 10 iunie 2009, respectiv 19 mai 2009.


La lucrările separate ale celor două Comisii a participat, în calitate de invitat, din partea Ministerului Justiţiei şi Libertăţilor Cetăţeneşti   doamna Rodica Constatinovici, secretar de stat. 


În cadrul dezbaterilor, membrii celor două Comisii au apreciat că modificările sugerate de această iniţiativă legislativă nu se justifică întrucât alin.(1) al art.16 din Legea nr.298/2008 instituie regula conform căreia solicitarea de date se realizează numai după ce a fost începută urmărirea penală şi cu autorizarea dată de un judecător, în timp ce alin. (2) al aceluiaşi articol instituie o excepţie de la această regulă numai în ceea ce priveşte organul competent, nu şi referitor la momentul la care se poate face solicitarea. În acest sens modificarea propusă ar avea drept consecinţă imposibilitatea autorizării de urgenţă a solicitării transmiterii de date reţinute potrivit legii, în vederea îndeplinirii obligaţiilor asumate de România prin documente juridice de cooperare internaţională sau ca stat membru al Uniunii Europene.
 

La dezbateri au fost prezenţi 13 deputaţi din totalul de 24 membri ai Comisiei juridice, de disciplină şi imunităţi, şi 12 deputaţi din totalul de 14 membri ai Comisiei pentru tehnologia informaţiei şi comunicaţiilor.



În urma dezbaterilor şi a punctelor de vedere exprimate de către membrii celor două Comisii şi de către invitaţi, s-a hotărât, cu majoritate  de voturi (1 abţinere), să se propună plenului Camerei Deputaţilor respingerea propunerii legislative pentru modificarea Legii nr.298/2008 privind reţinerea datelor generate sau prelucrate de furnizorii de servicii de comunicaţii electronice destinate publicului sau de reţele publice de comunicaţii, precum şi pentru modificarea Legii nr.506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice.


În raport cu obiectul şi conţinutul său, proiectul de lege face parte din categoria legilor organice.

